
Aktsiaselts Tallink Grupp seisukohad ja ettepanekud
tubakaseaduse muutmise seaduse eelnõu kohta

Justiits- ja digiministeerium („JDM“) koos sotsiaalministeeriumiga (SM) on koostanud tubakaseaduse ja riigilõivuseaduse muutmise seaduse eelnõu. Eelnõu eesmärgiks on kaitsta paremini Eesti laste ja noorte tervist, ennetades alaealiste surmaga lõppeda võivaid surmajuhtumeid ja raskeid tervisekahjusid põhjustavatest nikotiinitoodetest sõltuvusse sattumist ning suurendada tubakatööstuse huvidega seotud lobitegevuse läbipaistvust ning kaitsta tubakapoliitika kujundamist tubakatööstuse põhjendamatu mõju eest. Peamiseks meetmeks eesmärgi saavutamisel on elektroonilise sigareti ja hiljuti turule jõudnud nikotiini sisaldavate muude toodete kasutamisega seotud terviseriskide vähendamine, kehtestades selge loetelu lubatud maitse- ja lõhnaainetest ning proportsionaalsed ja juba pikemalt  turul olnud toodetele analoogsed piirangud uutele hiljuti turule jõudnud toodetele. 
AS Tallink Grupp (TG) esitab oma seisukohad nimetatud eelnõu osas ja ettepanekud selle täiendamiseks.  
TG on igati nõus, et laste ja noorte tervist tuleb kaitsa, raskendades nende ligipääsu tubakatoodetele ja tubakatoodetega seonduvatele toodetele. Arvesse võttes lähiriikide (nt Läti) praktikat, millest ka eelnõu koostajad on muuhulgas lähtunud piirangute kehtestamisel, siis TG on seisukohal, et eelnõus sätestatud viisil läbiviidavad muudatused võivad tekitada pigem vastupidise efekti ja hoopis raskendada riigil tervisekaitse meetmete reaalset rakendamist.  

Tubakaseaduse ja riigilõivuseaduse muutmise seaduse eelnõu kohaselt kehtestatakse tubakatootega seonduvas nikotiini sisaldavas tootes (sealhulgas nikotiinipadjas, nikotiiniribas, nikotiinispreis, kuumutatavas nikotiinipulgas ja nikotiini sisaldavas kuumutatavas taimses pulgas) nikotiinisisalduse piirmääraks 4 mg ühe grammi nikotiini sisaldava segu kohta. Eelnõu seletuskirjas on välja toodud, et seejuures on eeskuju võetud Lätis nikotiinipatjadele kehtestatud nikotiini sisalduse regulatsioonist. Praeguseks on aga teada, et seaduse muudatuse tulemuseks ei olnud Lätis toodete tarbimise langus, vaid seadusliku kaubanduse liikumine regulatsioonile ja kontrollile mittealluvate sotsiaalmeediaplatvormide ja veebimüüjate juurde. 

TG on seisukohal, et eelnõus sätestatud piirmäär tekitaks ebavõrdse konkurentsi Läänemerel rahvusvahelisi reise tegevate ettevõtete vahel. Soomes näiteks on kehtestatud tubakatootega seonduva toote nikotiinisisalduse piirmääraks 16,7 mg ühe grammi nikotiini sisaldava segu kohta. Seega, eelnõu kohaselt saaks pärast seaduse jõustumist Soome lipu all sõitev reisija laevareisi vältel osta suurema nikotiinisisaldusega toodet kui Eesti lipu all sõitva laeva reisija. See tähendab tootest huvitatud reisija liigub siis lihtsalt Eesti lipu all sõitvalt laevalt Soome lipu all samal liinil sõitvale laevale. TG soovib EL riikide ettevõtete võrdset kohtlemist, mis tõttu palume kaaluda nikotiinisisalduse piirmäära pakutud kujul erisusena mitte rakendada Läänemerel rahvusvahelisi laevareise pakkuvatele ettevõtetele. Alternatiivselt pakub TG, et kohaldada Eesti rahvusvahelisi reise tegevatel laevadel sarnast piirmäära, mis on sätestatud Soome seaduses ehk kuni 16,7 mg ühe grammi nikotiini sisaldava segu kohta. 

Lisaks on TG-l tekkinud küsimus pärast tubakaseaduse muutmise seaduse jõustumist tubakatoodete ja tubakatoodetega seonduvate toodete käitlemise osas. Kehtiva korra kohaselt (tubakaseadus § 24 lg 1) on keelatud üksnes suitsuvaba tubakatoote käitlemine. TG ettevõte ladustab aktsiisilaos tubakatooteid ja tubakatoodetega seonduvaid tooteid (sh nikotiinipadjad) välisriiki võõrandamise eesmärgil. Eelnõu ei täpsusta, kas selline tegevus (eeldusel, et  tooted ei jõua Eesti turule) oleks seaduse jõustumisel legaalne või mitte, kui ladustatava tubakatootega seonduva toote nikotiinisisalduse piirmäär ületab 4 mg ühe grammi nikotiini sisaldava segu kohta. Kehtivas seaduses on sätestatud erisused (TS § 1 lg 5 p 4) tubakatoote ja tubakatootega seonduvate toodete pakenditele, mille kohaselt tubakaseaduses ei kohaldata tubakatoote pakendile sätestatud nõudeid tubakatootele, mida toodetakse või ladustatakse aktsiisilaos välisriiki võõrandamise eesmärgil. TG ettepanek on sarnast erisust rakendada eelnõu punktis 3 (tubakaseaduse § 8³ lg 1) ka nimetatud tootele nende ladustamisel Eestis.   


TG muudatusettepanek 1:

Sõnastada ümber kehtiv TS § 1 lg 4 ja p 4 - Käesolevas seaduses tubakatootele, tubakatootega seonduvale tootele ja nende pakenditele sätestatud nõudeid ei kohaldata tubakatoote jaemüügil rahvusvahelisel reisil laeva või õhusõiduki pardal.

TG muudatusettepaneku 1 - alternatiivne ettepanek:

Lisada eelnõus § 8³ lg-le 1 ka lg 1¹ - tubakatoote jaemüügil ühendusesisesel reisil laeva ja õhusõiduki pardal ei tohi tubakatootega seonduvas nikotiini sisaldavas tootes nikotiinisisaldus ületada 16,6 mg ühe grammi nikotiini sisaldava segu kohta. 

TG muudatusettepanek 2:

Lisada TS § 1 lg-le 4 ka punkt 5 – tubakatootele ja tubakatootele seonduvale tootele, mida toodetakse või ladustatakse aktsiisilaos välisriiki võõrandamise eesmärgil. 

